
ΔΕΛΤΙΟ ΤΥΠΟΥ
Η Ελλάδα στην 60ή Marmomac με 28 εταιρείες
Enterprise Greece και Πανελλήνιος Σύνδεσμος Μαρμάρων (GMA)
οργάνωσαν το περίπτερο προβολής «Greek Marble | Then. Now. Forever.»
Αθήνα, 6 Οκτωβρίου 2026 | Η Enterprise Greece, στο πλαίσιο του Εθνικού Στρατηγικού Σχεδίου Εξωστρέφειας για την προβολή και ενίσχυση του κλάδου του μαρμάρου, οργάνωσε για 4η συνεχή χρονιά, σε συνεργασία με τον Πανελλήνιο Σύνδεσμο Μαρμάρων (GMA), περίπτερο προβολής του brand «Greek Marble | Then. Now. Forever.» στη διεθνή έκθεση Marmomac, η οποία πραγματοποιήθηκε από 22 έως 25 Σεπτεμβρίου στη Βερόνα της Ιταλίας.
Η φετινή επετειακή διοργάνωση είχε ιδιαίτερο συμβολισμό καθώς η Marmomac γιόρτασε την 60ή επέτειό της, επιβεβαιώνοντας τη διαχρονική της θέση ως το κορυφαίο διεθνές σημείο συνάντησης για τη φυσική πέτρα, την αρχιτεκτονική και το design. Στο πλαίσιο αυτό παρουσιάστηκε το concept «THE BEDROCK – Leading the Future of Natural Stone» που φιλοξένησε ένα εκτενές πρόγραμμα εκθέσεων, αρχιτεκτονικών εγκαταστάσεων, βραβεύσεων και εκπαιδευτικών δραστηριοτήτων. Ξεχώρισε το «PANTHEON», μια εγκατάσταση αποτελούμενη από 60 διαφορετικά φυσικά πετρώματα από όλο τον κόσμο. Στη φετινή έκθεση συμμετείχαν συνολικά 1.300 εκθέτες από 54 χώρες.
Η Ελλάδα διατήρησε και φέτος τη δυναμική της παρουσία παρά το ασταθές οικονομικό περιβάλλον, με τη συμμετοχή 28 ελληνικών επιχειρήσεων, οι οποίες εκπροσώπησαν τον ελληνικό κλάδο και ανέδειξαν την υψηλή ποιότητα, την αισθητική και την τεχνογνωσία της ελληνικής παραγωγής μαρμάρου. Οι ελληνικές εταιρείες ξεχώρισαν για το σχεδιασμό και το concept των εκθεσιακών τους χώρων, επιβεβαιώνοντας τη σύνδεση του ελληνικού μαρμάρου με τη σύγχρονη αρχιτεκτονική, το design και τις διεθνείς τάσεις.
Κεντρικό σημείο της ελληνικής παρουσίας αποτέλεσε το περίπτερο προβολής του «Greek Marble | Then. Now. Forever.», που οργανώθηκε από την Enterprise Greece σε συνεργασία με τον Πανελλήνιο Σύνδεσμο Μαρμάρων (GMA) στο Hall 10. Στο περίπτερο παρουσιάστηκε το concept «Greek Marble Ouzeri», μια δημιουργική προσαρμογή του επιτυχημένου project που είχε παρουσιαστεί τον Απρίλιο του 2026 στη Milan Design Week. Το concept συνδέει την ελληνική πολιτιστική ταυτότητα και την παράδοση της ελληνικής φιλοξενίας με τη σύγχρονη αισθητική και το design, αναδεικνύοντας το ελληνικό μάρμαρο ως υλικό με διαχρονική αξία και ισχυρή παρουσία στη σύγχρονη αρχιτεκτονική και δημιουργία.
Παράλληλα με το περίπτερο προβολής, η εθνική παρουσία ενισχύθηκε με στοχευμένες ενέργειες επικοινωνίας στους χώρους της έκθεσης. Συγκεκριμένα, το δημιουργικό μήνυμα «Greek Marble | Then. Now. Forever. – A symbol of excellence» αναδείχθηκε μέσω μεγάλης διαφημιστικής καταχώρησης σε εξωτερικό σημείο υψηλής ορατότητας, ενώ φιλοξενήθηκε και στον επίσημο κατάλογο της Marmomac. Επιπλέον, το προωθητικό βίντεο για το ελληνικό μάρμαρο μεταδιδόταν στην κεντρική γιγαντοοθόνη του «THE BEDROCK – Leading the Future of Natural Stone» στο Hall 10.
Τους Έλληνες εκθέτες, καθώς και το περίπτερο του «Greek Marble | Then. Now. Forever.», επισκέφθηκε εκ μέρους της Ελληνικής Πρεσβείας στην Ιταλία η κα Ευφροσύνη Μητά, Γενική Σύμβουλος Ο.Ε.Υ. Β΄ από το Γραφείο Ο.Ε.Υ. στη Ρώμη.

Για την ελληνική παρουσία στην έκθεση, ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, δήλωσε: «Η παρουσία του ελληνικού μαρμάρου στη Marmomac, για τέταρτη συνεχή χρονιά, δείχνει τη σταθερή και στρατηγική μας δέσμευση να στηρίζουμε την εξωστρέφεια ενός κλάδου με διαχρονική αξία και διεθνή αναγνώριση. Με το «Greek Marble Ouzeri», σε μια έκθεση που γιόρτασε τα 60 χρόνια της, προβάλαμε το ελληνικό μάρμαρο όχι μόνο ως κορυφαίο υλικό για την αρχιτεκτονική και το design, αλλά και ως φορέα της ελληνικής ταυτότητας και φιλοξενίας. Η συμμετοχή 28 ελληνικών επιχειρήσεων, παρά το απαιτητικό οικονομικό περιβάλλον, επιβεβαιώνει τη δυναμική και την αποφασιστικότητα των Ελλήνων παραγωγών να ενισχύσουν την παρουσία τους στις διεθνείς αγορές. Η Enterprise Greece θα συνεχίσει να στέκεται δίπλα στις ελληνικές επιχειρήσεις και σε συνεργασία με τον Πανελλήνιο Σύνδεσμο Μαρμάρων, να στοχεύουν στην περαιτέρω ανάδειξη του ελληνικού μαρμάρου διεθνώς».
Από την πλευρά της η Γενική Διευθύντρια του Πανελλήνιου Συνδέσμου Μαρμάρων (GMA) κα Ντίνα Λαζή, ανέφερε: «Ο Πανελλήνιος Σύνδεσμος Μαρμάρων και εννέα επιχειρήσεις-μέλη του, στήριξαν ενεργά το εγχείρημα του Greek Marble Ouzeri, αναγνωρίζοντας την ανάγκη το ελληνικό μάρμαρο να προβάλλεται διεθνώς όχι μόνο ως ένα κορυφαίο φυσικό υλικό για την αρχιτεκτονική και το design, αλλά και ως μέρος της σύγχρονης ελληνικής ταυτότητας, του πολιτισμού και της φιλοξενίας. Εμπνευσμένο από το ελληνικό ουζερί ως έναν καθημερινό χώρο συνάντησης, επικοινωνίας και φιλοξενίας, το Greek Marble Ouzeri δημιούργησε έναν σύγχρονο και βιωματικό τρόπο επαφής του διεθνούς αρχιτεκτονικού και design κοινού με το ελληνικό μάρμαρο. Η στήριξη του κλάδου ανέδειξε τη συλλογική βούληση των ελληνικών επιχειρήσεων να επενδύσουν στην εξωστρέφεια, στη διεθνή αναγνωρισιμότητα και στην ανάδειξη της προστιθέμενης αξίας του ελληνικού μαρμάρου, συνδέοντάς το με τη δημιουργικότητα, τον σχεδιασμό και τον σύγχρονο ελληνικό τρόπο ζωής».

Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

